Likumprojekts

**Grozījumi likumā "Par Latvijas Republikas Uzņēmumu reģistru"**

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49. nr.; 1991, 27./28. nr.; 1992, 18./19. nr.; Latvijas Republikas Saeimas un Ministru Kabineta Ziņotājs, 1996, 1. nr.; 1997, 5., 11. nr.; 1998, 1. nr.; 1999, 24. nr.; 2001, 15. nr.; 2002, 23. nr.; 2003, 14. nr.; 2004, 4., 8., 22. nr.; 2005, 7. nr.; 2006, 14. nr.; 2007, 24. nr.; 2008, 8. nr.; 2009, 3., 9., 22. nr.; Latvijas Vēstnesis, 2010, 183. nr.; 2012, 199. nr.; 2013, 97., 228. nr.; 2014, 25., 257. nr.; 2016, 31., 241. nr.; 2017, 70., 117. nr.; 2018, 101. nr.) šādus grozījumus:

1. Izteikt 4. panta 5.9 punktu šādā redakcijā:

"59) sniedz informāciju Valsts ieņēmumu dienestam par saņemtajiem pieteikumiem ierakstu izdarīšanai vai dokumentu reģistrācijai (pievienošanai lietai) Uzņēmumu reģistra vestajos reģistros šā likuma 4.15 panta pirmajā daļā noteiktajos gadījumos;".

2. Papildināt otro nodaļu ar 4.15 pantu šādā redakcijā:

"**4.15pants. Iesniegto pieteikumu pirmsreģistrācijas pārbaude Valsts ieņēmumu dienestā**

Lai nodrošinātu ierakstu izdarīšanu par tādiem komersantiem, kuru nolūks ir veikt komercdarbību, un ierobežotu tādu juridiska veidojuma dibināšanas un darbības nodrošināšanas pakalpojumu sniedzēju un pēc pienākumiem līdzvērtīgu neatkarīgu juridisko pakalpojumu sniedzēju (Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē) (turpmāk – juridisko pakalpojumu sniedzējs) darbību, kuri nav iesnieguši Valsts ieņēmumu dienestam ziņojumu par savu darbības veidu, Uzņēmumu reģistrs nosūta Valsts ieņēmumu dienestam informāciju par saņemtajiem pieteikumiem ierakstu izdarīšanai vai dokumentu reģistrācijai (pievienošanai lietai) Uzņēmumu reģistra vestajos reģistros, ja:

1) pieteikumā norādītajā ierakstīšanai pieteiktajā juridiskajā adresē jau ir reģistrētas vairākas juridisko personu, filiāļu, ārvalstu komersantu vai organizāciju pārstāvniecību juridiskās adreses;

2) pieteikumā norādītais valdes loceklis, pārstāvēttiesīgais biedrs, cita pārstāvēttiesīgā amatpersona vai prokūrists ir valdes loceklis, pārstāvēttiesīgais biedrs, cita pārstāvēttiesīgā amatpersona vai prokūrists vairākās juridiskajās personās;

3) kapitālsabiedrības viens no dibinātājiem jau ir viens no dalībniekiem vairākās sabiedrībās ar ierobežotu atbildību, izņemot gadījumu, kad viens no kapitālsabiedrības dibinātājiem ir publiska persona Valsts pārvaldes iekārtas likuma izpratnē;

4) juridiskās personas vienīgais vai viens no dibinātājiem ir persona, kas bija vienīgais vai viens no dibinātājiem vairākās juridiskajās personās gada laikā no pieteikuma iesniegšanas brīža;

5) pieteikumu juridiskās personas ierakstīšanai reģistrā uz līgumiska pilnvarojuma pamata ir parakstījusi persona, kura gada laikā pirms attiecīgā pieteikuma iesniegšanas brīža jau ir parakstījusi vairākus citus pieteikumus Uzņēmumu reģistram juridisko personu ierakstīšanai reģistros.

Šā panta pirmajā daļā minētajos gadījumos Uzņēmumu reģistrs informāciju nesalīdzina ar politisko partiju reģistrā un reliģisko organizāciju un to iestāžu reģistrā ierakstītajām ziņām vai informāciju par politisko partiju, politisko partiju apvienību, reliģisko organizāciju un to iestāžu dibinātājiem.

Uzņēmumu reģistrs, šā panta pirmajā daļā minētajos gadījumos nosūtot informāciju Valsts ieņēmumu dienestam, vienlaikus pagarina pieteikuma izskatīšanas termiņu atbilstoši likumā "Par nodokļiem un nodevām" Valsts ieņēmumu dienestam noteiktajam termiņam atzinuma sniegšanai par tiesību subjekta nodokļu riskiem.

Informācijas apmaiņas kārtību par iesniegtajiem pieteikumiem Uzņēmumu reģistra vestajos reģistros, tai skaitā precīzus kritērijus šā panta pirmajā daļā noteikto gadījumu identificēšanai un sniedzamās informācijas regularitāti, nosaka starpresoru vienošanās, kas noslēgta starp Valsts ieņēmumu dienestu un Uzņēmumu reģistru.

Ja saņemts Valsts ieņēmumu dienesta atzinums par tiesību subjekta nodokļu riskiem vai juridisko pakalpojumu sniedzēju, kurš nav iesniedzis Valsts ieņēmumu dienestam ziņojumu par savu darbības veidu, Uzņēmumu reģistra valsts notārs pieņem lēmumu par atteikumu reģistrēt (pievienot lietai) dokumentus vai izdarīt ierakstu Uzņēmumu reģistra vestajos reģistros. Valsts nodevu šādos gadījumos neatmaksā.

Informāciju par iesniegto pieteikumu Uzņēmumu reģistra vestajos reģistros šā panta pirmajā daļā noteiktajos gadījumos nenosūta, ja:

1) pieteikums iesniegts Politisko partiju reģistrā vai reliģisko organizāciju un to iestāžu reģistrā;

2) Valsts ieņēmumu dienests saskaņā ar šā panta ceturtajā daļā minēto starpresoru vienošanos ir paziņojis Uzņēmumu reģistram, ka informācija nav nosūtāma.

Lai veicinātu šā panta pirmajā daļā norādīto mērķu sasniegšanu un nodrošinātu tajā noteiktā pienākuma izpildi šā panta pirmās daļas 4. un 5. punktā noteiktajos gadījumos, Uzņēmumu reģistrs automatizēti apstrādā Uzņēmumu reģistra informācijas sistēmā juridisko personu dibinātāju un to personu identifikācijas datus, kuras uz līgumiska pilnvarojuma pamata paraksta pieteikumu, un nodod tos Valsts ieņēmumu dienestam. Uzņēmumu reģistrs minētos datus automatizēti apstrādā vienu gadu pēc attiecīgā pieteikuma saņemšanas un pēc šā termiņa beigām to automatizētu apstrādi Uzņēmumu reģistra informācijas sistēmā pārtrauc."

3. Izslēgt 14. panta sestajā daļā vārdus "vai saņemts Valsts ieņēmumu dienesta attiecīgs atzinums par tiesību subjekta nodokļu riskiem".

4. Izslēgt 14.1 pantu.

5. Papildināt pārejas noteikumus ar 34. un 35. punktu šādā redakcijā:

"34. Šā likuma 4.15panta pirmās daļas 4. un 5. punkts un septītā daļa stājas spēkā 2022. gada 1. jūlijā. Uzņēmumu reģistrs šā likuma 4.15panta pirmās daļas 4. un 5. punktā noteiktajos gadījumos informāciju nosūta Valsts ieņēmumu dienestam, ņemot vērā no 2022. gada 1. jūlija uzkrātos juridisko personu dibinātāju un to personu identifikācijas datus, kuras uz līgumiska pilnvarojuma pamata paraksta pieteikumu.

35. Šā likuma 4.15 panta pirmās daļas nosacījumus piemēro komercreģistram, sākot ar 2020. gada 1. jūliju, visiem citiem Uzņēmumu reģistra vestajiem reģistriem, kuros reģistrē juridiskās personas, ņemot vērā šā likuma 4.15 panta otrajā daļā noteikto izņēmumu, – sākot ar 2022. gada 1. jūliju."

Likums stājas spēkā 2020. gada 1. jūlijā.

Ministru prezidenta biedrs,

tieslietu ministrs

J. Bordāns